次韻張順之見寄
作者：程洵
朝代：宋

paragraphs: 詩翁老去百年灰，皮膚剝落真實在。
誅茅築室傍幽林，泉石煙雲動光彩。
酸寒不作郊島態，尚友淵明向千載。
但欣妙語筆端生，不管流年暗中改。
鄰家有景借脩竹，野徑無風馥芳茝。
人嫌柴門雀可羅，自倚奚囊富成海。
我聞公名嗟已久，嚮風每恨平生昧。
袖詩過我豈宜蒙，公才較丕幾十倍。
要從柳州鬭雅健，未許公羊誇辨裁。
別來又見秋風高，抵掌論文幾時再。
尊中綠酒已堪酌，籬下黄花行可戴。
幸無俗物惱幽人，祇可劇談佳客對。
方侯況是社中酒，辨舌瀾翻似秦代。
公來當爲折簡呼，園有佳蔬更同采。
雅集何須畫作圖，風流自可追前輩。